[{"text_idx": "#000001", "text": "Netti Nu\u0308ganen on noor etenduskunstnik, kes o\u0303pib viimast aastat Amsterdami teatri- ja tantsuakadeemias (SNDO) koreograafiat. Ta on olnud Kanuti Gildi SAALi ja So\u0303ltumatu Tantsu Lava resident ning avas jaanuaris koos Kadi Estlandiga Tartu Kunstimuuseumis na\u0308ituse \u201eoksendan ja karjun oksendan ja karjun: sina minu o\u0303de sina minu o\u0303de\u201d."}, {"text_idx": "#000003", "text": "Tundub, et kehalisus on sinu jaoks va\u0308ga oluline. Su videotest on jooksnud la\u0308bi elemente tsirkusest ja nu\u0308u\u0308d oled jo\u0303udnud kehakultuurini. Mida see va\u0308ljendab?"}, {"text_idx": "#000004", "text": "Alustasin jo\u0303usaalis ka\u0308imise ja kulturismiga kolm aastat tagasi. Vo\u0303tsin seda kui uut liikumispraktikat, mis erines oma laadilt seni kunstikoolis o\u0303pitust. La\u0308henemine on suunatud rohkem tulemusele ja esteetikale. Lisaks ko\u0308itis mind idee, et saan oma keha disainida, eraldi iga lihase toonust to\u0303sta. Sellega tegeledes kerkisid esile rituaalsuse ja \u2013 huvitaval kombel \u2013 spirituaalsusega seotud teemad. Nu\u0308u\u0308d olen liikunud edasi CrossFiti ja to\u0303stmise juurde, mis eeldab funktsionaalsemat la\u0308henemist. CrossFiti puhul paelub mind poeetilisus, sest CrossFiti filosoofia on, et hea tuleb olla ko\u0303iges: peab oskama to\u0303sta, joosta, ujuda, ka\u0308tel ko\u0303ndida jne. See idee on utoopilis-poeetiline ja mingil ma\u0308a\u0308ral hale: crossfitter\u2019ina treenin, et olla valmis elu a\u0308a\u0308rmuslikeks hetkedeks, kus tuleb na\u0308iteks ennast vo\u0303i kedagi teist pa\u0308a\u0308sta, kuid reaalsus on see, et istun pigem arvuti taga ja olen u\u0308mbritsetud Amsterdami aedikute ja pru\u0308gikastide \u201emetsast\u201d. See on va\u0308ga noor spordiala, mille filosoofia kirjeldab ha\u0308sti praegust aega ja kehastab minu tu\u0308u\u0308pi eksistentsialistlikku poeetikat."}, {"text_idx": "#000005", "text": "To\u0303stmisega seostub sport u\u0308ldisemalt ning mulle va\u0308ga meeldib tuua sporti ja kunsti u\u0308ksteisele la\u0308hemale. To\u0303stmistrenn on pigem kordav ja harjutuste mo\u0303ttes u\u0308heku\u0308lgne. Suuri raskusi to\u0303stetakse va\u0308ga harva, aga suurtel to\u0303stmisvo\u0303istlustel on ta\u0308htis roll vaatema\u0308ngul. Kui toon to\u0303stmise vaatema\u0308ngu lavale, ma\u0308rgatakse esmajoones seda, et tegemist on naisekehaga. Vo\u0303ib-olla seostub raskust to\u0303stva naisega freakshow-teema, millega suhestun. Mulle meeldib teha koreograafi kui otsustajana valikuid, mis heidavad valgust asjadele, mis tavaliselt pigem varju ja\u0308a\u0308vad. See on minu reaalsus. Ma pa\u0308riselt to\u0303stan ja treenin ning loodan teha seda nii, et ma ei pea end nt meesto\u0303stjatest rohkem o\u0303igustama ja analu\u0308u\u0308sima \u2013 nagu freakshow\u2019s on habemega naisel pa\u0308riselt habe, see on tema reaalsus, millelt vo\u0303iks kaotada liite \u201efreak\u201d. Ma ei nimetaks oma etendusi ise iial freakshow\u2019ks, pigem pu\u0308u\u0308an neid normile la\u0308hemale tuua. Raskuste to\u0303stmine on su\u0308mboolselt va\u0308ga samastatav."}, {"text_idx": "#000006", "text": "Kas sa ise na\u0308iteks vaatad telerist raskejo\u0303ustikku? Mulle meeldib seda spordialana ja\u0308lgida, sest seda saadab teatud koomilisus."}, {"text_idx": "#000007", "text": "Vaatan jah, aga eriti meeldib mulle vaadata CrossFiti vo\u0303istlust CrossFit Games, sest see on huvitaval kombel teadlikult veelgi enam lavastatud ja kindla koreograafiaga. Va\u0308ga suurt rolli ma\u0308ngivad kompositsioon ja vaatema\u0308ng."}, {"text_idx": "#000008", "text": "Avasid just Tartu Kunstimuuseumis koos Kadi Estlandiga Marika Agu kureeritud na\u0308ituse \u201eoksendan ja karjun oksendan ja karjun: sina minu o\u0303de sina minu o\u0303de\u201d. Kuidas sa tunned end muuseumiseinte vahel ja kas visuaalkunstiva\u0308li on suund, kuhu soovid liikuda?"}, {"text_idx": "#000009", "text": "Ma olen tegutsenud ainult ajal, kus piirid erinevate va\u0308ljade/va\u0308ljundite vahel on va\u0308ga ha\u0308gused, erinevus kunstisaali ning lava vahel ei ole nii drastiline. Ma ei mo\u0303tle neid eristades, vaid pigem u\u0308hendades mitmesuguseid oskusi, mida olen kindlas olukorras praktiseerinud. Loomulikult vajab teatud kontekstis iga nu\u0308anss oma la\u0308henemist, iga ruum on isepa\u0308rane. Minu jaoks on olulisim valida meedium, mis sobib ko\u0303ige rohkem materjali ja ideedega, millega soovin to\u0308o\u0308tada. Selle na\u0308ituse puhul olid antud tingimused to\u0303ukeks, et valisin just videomeediumi. Kindlasti on mul huvi to\u0308o\u0308tada pigem erinevatel va\u0308ljadel, seega ei pruugi na\u0308itusevorm ja\u0308a\u0308da minu jaoks viimaseks."}, {"text_idx": "#000010", "text": "Su loomingus on koos toores vahetus ning samas va\u0308ga suur doos teatraalsust ja komponeeritust. Kuidas sa oma tu\u0308kke u\u0308les ehitad?"}, {"text_idx": "#000011", "text": "Minu jaoks on asjade alguseks ru\u0308tm, ajastamine ja olek, millega soovin publikuga suhestuda. Pu\u0308u\u0308an tunnetada, kuidas tahaks seekord ehitada silda inimesteni, kes on tulnud mind vaatama, kujutlen ko\u0303ige algelisemat esinemissituatsiooni ja mo\u0303tlen, kuidas kasutada seda ta\u0308helepanuaega. \u201eKuidas\u201d on minu jaoks a\u0308a\u0308rmiselt oluline. Materjali genereerimine toimub va\u0308ga loomulikult, kui olen teatud karakterit vo\u0303i olekut praktiseerinud. Enamasti on mu tu\u0308kid viimseni la\u0308bi mo\u0303eldud ja kui seal leidub hetkelist improvisatsiooni, siis see on ta\u0308pselt valitud. Ma pole siiani suutnud eriti kontrolli kaotada."}, {"text_idx": "#000012", "text": "Kirjelda veidi neid persona\u2019sid, kes su loomingust la\u0308bi ka\u0308ivad. Kohata vo\u0303ib valges vahulises kleidis printsessi, koolitu\u0308drukut, butch\u2019i ja teatud tu\u0308u\u0308pi klouni. Miks sa karaktereid kasutad?"}, {"text_idx": "#000013", "text": "Kasutan karaktereid, sest ilma nendeta ei saaks. Mul on tihti raske teha vahet fiktsioonil ja reaalsusel. Ma\u0308ngin karaktereid vo\u0303i rolle enda meelest kogu aeg: kunstnik, tu\u0308tar, o\u0303de, lesbi, o\u0303pilane, eestlane, tu\u0308druk, nooruk jne. U\u0308helt poolt tunnen end nendest rollidest va\u0308ga kammitsetuna, aga teisalt on see minu jaoks ma\u0308nguline, sest ma ei pea u\u0308htegi neist u\u0308limaks, ei suhestu u\u0308hegagi ta\u0308ielikult. Mulle meeldib trollida ennast ja teisi rollide kui stereotu\u0308u\u0308pide kehastamisega, tekitada nende vahel segadust ja tu\u0308histada neid u\u0308le ekspluateerides nende vo\u0303imu ja ta\u0308hendust."}, {"text_idx": "#000016", "text": "Ra\u0308a\u0308gi veidi la\u0308hemalt oma o\u0303pingutest SNDOs. Miks sa otsustasid sinna minna ja kuidas on see sind loominguliselt mo\u0303jutanud?"}, {"text_idx": "#000017", "text": "Otsus tuli sellest, et sain sinna sisse, kuigi katsetele la\u0308ksin pigem huvi pa\u0308rast. To\u0308o\u0308tades on mu jaoks va\u0308ga olulised transformatsioon, muutus ja eksperimenteerimine. Vaatajana olen tugevalt mo\u0303jutatud kontekstist ja Amsterdami kunstiva\u0308lja tavadest \u2013 vahel ma ei suuda vaadata etendust iseseisvana. Ma olen va\u0308ga kriitiline ja kohati vo\u0303tan kriitilise otsuse olla ebakriitiline. Hindan intuitsiooni ja subjektiivset kriitikat \u2013 mulle meeldib kuulda, mis on kellegi maitse ja stiil. Ko\u0303ik need elemendid on seotud kuidagi sellega, et o\u0303pin SNDOs, kas siis seeto\u0303ttu, et neid toetatakse, vo\u0303i siis need on tekkinud vastureaktsioonina."}, {"text_idx": "#000018", "text": "Kas ta\u0308heldad Eesti ja Amsterdami etenduskunstiva\u0308lja ja o\u0303hus olevate probleemiasetuste vahel erinevusi?"}, {"text_idx": "#000019", "text": "Ma olen tuuritanud Florentina Holzingeri etendusega \u201eApollon\u201d mo\u0308o\u0308da Euroopat ja see on andnud mulle osaliselt aimu sellest, kus taolise performance\u2013 vo\u0303i tantsuteatri ku\u0308lastaja oma harjumuste ja ootustega paikneb. Saksamaa, Hollandi, Belgia, Austria, S\u030cveitsi po\u0303hifestivalidel on ma\u0308ngitud ja ma\u0308ngitakse samu tu\u0308kke \u2013 seeto\u0303ttu tekib u\u0308htne keskeuroopalik diskursus, refereeritakse samu to\u0308id ja nimesid. Tunnen, et kodumaine va\u0308li ja\u0308a\u0308b sellest peavoolust va\u0308lja ja kui ma\u0308ngida \u201eApollonit\u201d Eestis, kuluks ebameeldiva ta\u0308helepanu to\u0303ttu o\u0303igustamisele palju energiat, kuna etendus on va\u0308ga julge va\u0308ljenduslaadiga. Seda ma\u0308rkasin juba Kadi Estlandi ja Marika Aguga na\u0308itust tehes. Ma ei osanud oodata nii palju korduvaid \u201eintrigeeriva pealkirja po\u0303hjendamise\u201d ku\u0308simusi ja u\u0308leu\u0308ldse sellist laadi ta\u0308helepanu na\u0308ituse u\u0308mber. See eeldab, et kunstnik on enesekindel ja hea va\u0308itlemisoskusega, vaja on paksu nahka. Kuigi tegelikult pean kunstis va\u0308a\u0308rtuslikumaks pigem muid omadusi, sooviksin oma energiat teisiti rakendada. Kui ra\u0308a\u0308kida artist-run space\u2019idest ja va\u0308iksematest produktsioonimajadest, siis nende puhul ma nii suurt lo\u0303het ei na\u0308e. See on minu jaoks va\u0308ga positiivne, sest see va\u0308li on mulle isiklikult po\u0303nevam."}, {"text_idx": "#000023", "text": "Na\u0308dalavahetusel, 8.\u20139. septembril toimus Riia kunstikeskuses kim? etenduskunstide o\u0308o\u0308 \u201eHydrogen Night 2018\u201d, mille raames saadeti endisesse Riia kesklinna tehasehoonesse ka Eesti oma uuema po\u0303lvkonna kunstiekipaaz\u030c."}, {"text_idx": "#000026", "text": "90ndatel, mil kapital ja tegevuskunst u\u0308ksteisele hetkeks ka\u0308e ulatasid, toimusid mo\u0303ned kohaliku la\u0308himineviku kurioosseimad performance\u2019id."}]